E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2023. április 25-i rendes ülésére**

**Javaslat a város energiahatékonysági Beruházási koncepciójával kapcsolatos döntések meghozatalára**

A Gazdasági és Jogi Bizottság 210/2021. (XII.13.) GJB számú határozata alapján 2021. december 17-én megtörtént a European City Facility pályázat benyújtása, aminek tartalmi alapját a Közgyűlés által elfogadott Fenntartható Energia és Klíma Akcióterv (SECAP) képezte. A pályázat támogatást nyert, a Beruházási koncepció kidolgozásához az Önkormányzat 60.000 euró támogatást kapott. 2022. május 2-án a Támogatási szerződés aláírásra került. A koncepció fő kvantitatív célkitűzései: a város CO2 kibocsátásának csökkentése, a felhasznált energiamennyiség csökkentése és a helyben előállított megújuló energia mennyiségének növelése.

Külső szakértők bevonásával, valamint a Szombathelyi Távhőszolgáltató Kft. és a Szombathelyi Tankerületi Központ aktív együttműködésével folyt a koncepció tartalmi alapjainak kidolgozása, az energiahatékonyság növelésére, valamint megújuló energia előállítására és felhasználására irányuló műszaki területek kiválasztása. A Beruházási koncepció az előterjesztés 1. számú mellékletét képezi.

Az elkészült Beruházási koncepció benyújtási határideje 2023. május 2. A koncepció mellett nagyszámú alátámasztó dokumentumot szükséges benyújtani, melyek részben a koncepcióban leírt műszaki tartalmat hivatottak igazolni, részben a pénzügyi következtetéseket támasztják alá. Ezek mellett benyújtandó még a városvezetés támogatását alátámasztó, a polgármester által aláírt Támogató levél, amely az előterjesztés 2. számú melléklete.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. április „ ”**

**/: dr. Nemény András :/**

**polgármester**

**Mellékletek:**

1. Beruházási koncepció

2. Támogató levél magyarul és angolul

**Határozati javaslat**

**……../2023. (IV. 25.) VISB. sz. határozat**

1. A Városstratégiai, Idegenforgalmi és Sport Bizottság az SZMSZ 54. § (1) bekezdés 2. és 5. pontja alapján a város energiahatékonysági Beruházási koncepciójának tartalmát megismerte, azzal egyetért, a projekt lezárásaként benyújtásra alkalmasnak tartja.

2. A Bizottság felkéri a polgármestert a Beruházási koncepció mellékleteként benyújtandó Támogató levél aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

Tóth Kálmán, a Városstratégiai, Idegenforgalmi és Sport Bizottság elnöke

Németh Ákos, a fenntartható fejlődéssel, klímapolitikával és az önkormányzatnál regisztrált önkéntesek tevékenységével összefüggő feladatokért felelős tanácsnok

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** 1. 2023. május 2.

2. azonnal